Pakuotės lapelis: informacija vartotojui

Xeloda 150 mg plėvele dengtos tabletės

Xeloda 500 mg plėvele dengtos tabletės

Kapecitabinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums

svarbi informacija.

• Neišmeskite šio lapelio, nes vėl gali prireikti jį perskaityti.

• Jeigu kiltų daugiau klausimų, kreipkitės į gydytoją arba vaistininką.

• Šis vaistas skirtas tik Jums, todėl kitiems žmonėms jo duoti negalima. Vaistas gali jiems

pakenkti (net tiems, kurių ligos požymiai yra tokie patys kaip Jūsų).

• Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į

gydytoją arba vaistininką (žr. 4 skyrių).

Apie ką rašoma šiame lapelyje?

1. Kas yra Xeloda ir kam jis vartojamas

2. Kas žinotina prieš vartojant Xeloda

3. Kaip vartoti Xeloda

4. Galimas šalutinis poveikis

5. Kaip laikyti Xeloda

6. Pakuotės turinys ir kita informacija

1. Kas yra Xeloda ir kam jis vartojamas

Xeloda priklauso vadinamųjų citostatinių vaistų, stabdančių vėžio ląstelių augimą, grupei. Xeloda

sudėtyje yra kapecitabino, kuris pats nėra citostatinis vaistas. Tik tuomet, kai įsisavinamas organizme

(daugiau naviko nei normalių audinių), jis virsta aktyviu vaistu nuo vėžio.

Xeloda vartojamas gaubtinės žarnos, tiesiosios žarnos, skrandžio arba krūties vėžiui gydyti.

Be to, Xeloda vartojamas siekiant apsaugoti, kad chirurgiškai pašalinus naviką neatsirastų naujas

gaubtinės žarnos vėžys.

Xeloda gali būti vartojamas kaip vienintelis vaistas arba kartu su kitais vaistais.

2. Kas žinotina prieš vartojant Xeloda

Xeloda vartoti negalima:

• jeigu yra alergija kapecitabinui arba bet kuriai pagalbinei šio vaisto medžiagai (jos išvardytos

6 skyriuje). Būtinai pasakykite savo gydytojui, jei žinote, kad esate alergiški šiam vaistui ar

pernelyg stipriai į jį reaguojate,

• jeigu Jums anksčiau vartojant fluoropirimidinų (vaistų nuo vėžio grupė, kuriai priklauso,

pavyzdžiui, fluorouracilas) pasireiškė sunki reakcija,

• jeigu esate nėščia arba žindote kūdikį,

• jeigu Jūsų kraujyje yra labai sumažėjęs baltųjų kraujo ląstelių arba trombocitų skaičius

(pasireiškia leukopenija, neutropenija arba trombocitopenija),

• jeigu Jums yra sunkių kepenų arba inkstų veiklos sutrikimų,

• jeigu žinote, kad Jūsų organizme fermentas dihidropirimidindehidrogenazė (DPD) yra

neveiklus,

• jeigu dabar esate gydoma(s) ar per paskutiniąsias 4 savaites Jus gydė brivudinu, sorivudinu arba

panašių klasių medžiaga, kaip sudedamąja herpes zoster (vėjaraupių ar juostinės pūslelinės)

gydymo dalimi.

42

Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti Xeloda:

• jeigu žinote, kad Jūsų organizmo fermentas dihidropirimidindehidrogenazė (DPD) yra tik iš

dalies veiklus,

• jeigu sergate kepenų ar inkstų ligomis,

• jeigu buvo ar yra širdies veiklos sutrikimų (pavyzdžiui, nereguliarus širdies ritmas arba fizinio

krūvio ir dėl širdies kraujotakos sutrikimų sukeltas krūtinės ląstos, žandikaulio ir nugaros

skausmas),

• jeigu sergate galvos smegenų ligomis, pavyzdžiui, į galvos smegenis išplitusiu vėžiu arba nervų

pažeidimu (neuropatija),

• jeigu sutrikusi kalcio apykaitos pusiausvyra (nustatoma atlikus kraujo tyrimą),

• jeigu sergate cukriniu diabetu,

• jei maistas ar vanduo negali išsilaikyti Jūsų kūne dėl stipraus pykinimo ir vėmimo,

• jeigu viduriuojate,

• jeigu Jūsų organizme yra arba atsiras skysčių stoka (dehidracija),

• jeigu Jūsų kraujyje sutrikusi jonų apykaitos pusiausvyra (tyrimų metu nustatoma sutrikusi

elektrolitų apykaitos pusiausvyra),

• jeigu Jūs anksčiau turėjote akių sutrikimų, gali būti, kad reikės papildomai stebėti Jūsų akis,

• jeigu Jums pasireiškia sunki odos reakcija.

DPD stoka

DPD stoka yra reta įgimta būklė, kuri paprastai nepasireiškia kokiais nors sveikatos sutrikimais, kol

Jūs nepavartojate tam tikrų vaistų. Jeigu Jums yra DPD stoka, tačiau ji iki šiol nebuvo nustatyta, ir Jūs

vartojate Xeloda, 4 skyriuje „Galimas šalutinis poveikis“ nurodyto šalutinio poveikio ūminių anksti

prasidedančių sunkių formų pavojus yra didesnis. Jeigu nerimaujate dėl kurio nors nurodyto šalutinio

poveikio pasireiškimo arba jeigu pastebite kitokį nors šiame lapelyje nenurodytą šalutinį poveikį (žr.

4 skyrių „Galimas šalutinis poveikis“), nedelsdami kreipkitės į gydytoją.

Vaikams ir paaugliams

Xeloda nėra skirtas vaikams ir paaugliams. Neduokite Xeloda vaikams ir paaugliams.

Kiti vaistai ir Xeloda

Jeigu vartojate ar neseniai vartojote kitų vaistų arba dėl to nesate tikri, prieš pradėdami vartoti šio

vaisto apie tai pasakykite gydytojui arba vaistininkui. Tai nepaprastai svarbu, nes tuo pat metu

vartojant daugiau negu vieno vaisto, šių vaistų veikimas gali sustiprėti arba susilpnėti. Būkite ypač

atsargūs, jei vartojate kurių nors toliau nurodytų priemonių:

• vaistų nuo podagros (alopurinolio),

• kraują skystinančių vaistų (kumarino, varfarino),

• kai kurių virusus veikiančių vaistų (sorivudino ir brivudino),

• vaistų nuo traukulių arba drebulio (fenitoino),

• alfa interferono,

• radioterapiją ir tam tikrų vėžiui gydyti skiriamų vaistų (folino rūgšties, oksaliplatinos,

bevacizumabo, cisplatinos, irinotekano),

• vaistų, naudojamų folio rūgšties trūkumui gydyti.

Xeloda vartojimas su maistu ir gėrimais

Xeloda tabletes reikia praryti ne vėliau kaip per 30 minučių, baigus valgyti.

Nėštumas ir žindymo laikotarpis

Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš

vartodama šį vaistą pasitarkite su gydytoju arba vaistininku. Jeigu esate nėščia ar manote, kad taip

galėtų būti, Xeloda vartoti draudžiama.

Jeigu vartojate Xeloda, kūdikį žindyti draudžiama.

43

Vairavimas ir mechanizmų valdymas

Nuo Xeloda Jus gali apimti svaigulys, varginti šleikštulys ar nuovargis. Todėl įmanoma, kad Xeloda

galėtų veikti Jūsų gebėjimą vairuoti ar valdyti mechanizmus.

Xeloda sudėtyje yra bevandenės laktozės

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš

pradėdami vartoti šį vaistą.

3. Kaip vartoti Xeloda

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į

gydytoją arba vaistininką.

Xeloda gali skirti tik gydymo vaistais nuo vėžio patirties turintis gydytojas.

Gydytojas paskirs Jums tinkamą dozę ir gydymo režimą. Xeloda dozė priklauso nuo Jūsų kūno

paviršiaus ploto. Jis apskaičiuojamas pagal Jūsų ūgį ir svorį. Įprastinė dozė suaugusiesiems yra

1250 mg/m2 kūno paviršiaus ploto; ji geriama du kartus per parą (rytą ir vakare). Pateikiami du

pavyzdžiai. Asmuo, kurio kūno svoris – 64 kg, ūgis –1,64 m ir apskaičiuotas kūno paviršiaus plotas

yra 1,7 m2

, turi gerti 4 tabletes po 500 mg ir 1 tabletę po 150 mg du kartus per parą. Asmuo, kurio

kūno svoris – 80 kg, ūgis –1,80 m ir apskaičiuotas kūno paviršiaus plotas yra 2,00 m2

, turi gerti

5 tabletes po 500 mg du kartus per parą.

Gydytojas pasakys Jums kokią vaisto dozę reikia vartoti, kada ir kiek laiko reikės vartoti.

Jūsų gydytojas parinks kiekvienai dozei reikiamą tablečių po 150 mg ir 500 mg derinį.

• Gerkite tabletes iš ryto ir vakare, kaip nurodė gydytojas.

• Išgerkite tabletes per 30 minučių, kai baigiate valgyti (pusryčius ir vakarienę).

• Svarbu, kad visus vaistus vartotumėte taip, kaip nurodė Jūsų gydytojas.

Xeloda tabletės paprastai geriamos 14 dienų, paskui daroma 7 dienų pertrauka (per kurią vaisto

nevartojama). Šis 21 dienos laikotarpis yra vienas gydymo ciklas.

Vartojant kartu su kitais vaistais, įprastinė dozė gali būti mažesnė nei 1250 mg/m2 kūno paviršiaus

ploto ir Jums gali prireikti vartoti tabletes skirtingą laikotarpį (pvz., kiekvieną dieną be pertraukų).

Ką daryti pavartojus per didelę Xeloda dozę?

Tokiu atveju prieš gerdami kitą dozę, kaip galėdami greičiau kreipkitės į gydytoją.

Jeigu pavartosite gerokai didesnę kapecitabino dozę nei turėtumėte, Jums gali pasireikšti toliau

nurodytas šalutinis poveikis: pykinimas ar vėmimas, viduriavimas, žarnyno ar burnos ertmės

uždegimas ar išopėjimas, skausmas arba kraujavimas iš žarnyno ar skrandžio, kaulų čiulpų slopinimas

(sumažėjęs tam tikrų kraujo ląstelių skaičius). Jeigu Jums pasireikštų bet kuris iš šių simptomų,

nedelsdami pasakykite gydytojui.

Pamiršus pavartoti Xeloda

Nebevartokite pamirštos dozės. Negalima vartoti dvigubos dozės norint kompensuoti praleistą dozę.

Toliau gerkite vaisto laikydamiesi nurodyto dozavimo grafiko bei pasitarkite su savo gydytoju.

Nustojus vartoti Xeloda

Nustojus vartoti kapecitabino, šalutinio poveikio nebūna. Tik tuomet, jei vartojate kumarinų grupės

antikoaguliantų (pvz., kurių sudėtyje yra fenprokumono) ir nustojate gerti kapecitabino, gydytojui

kartais reikia pakeisti Jums skiriamo antikoagulianto dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

44

4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami NUSTOKITE vartoti Xeloda ir kreipkitės į gydytoją, jei atsiranda bet kuris šių

simptomų:

• viduriavimas – jei kasdieninis tuštinimasis, palyginti su normaliu, padažnėjo 4 kartus ar daugiau

arba viduriuojate naktį,

• vėmimas – jei vemiate dažniau negu kartą per 24 valandas,

• pykinimas – jei netekote apetito ir kasdien suvalgote daug mažiau negu paprastai,

• stomatitas – jei Jums skauda burnos ertmę ir (arba) gerklę, ji parausta, paburksta ar joje

atsiranda opų,

• plaštakų ir pėdų odos reakcija – jei ima skaudėti, tinsta, parausta plaštakos ir (arba) pėdos ar

jose pasireiškia dilgčiojimo pojūtis,

• karščiavimas – jei Jūsų kūno temperatūra pakilo iki 38 °C ar daugiau,

• infekcija – jei atsirado bakterijų, virusų ar kitų mikroorganizmų sukeltos infekcinės ligos

požymių,

• krūtinės skausmas – jei pradeda skaudėti centrinę krūtinės dalį, ypač fizinio krūvio metu,

• Stevens-Johnson sindromas: jeigu Jums atsiranda skausmingas raudonas ar rausvas išbėrimas,

kuris plinta ir pūslėjasi, ir/arba kitų pažeidimų, pradedančių rodytis gleivinėje (pvz. burnoje ir

lūpose), ypač jei anksčiau buvo padidėjęs jautrumas šviesai, kvėpavimo sistemos infekcijų (pvz.

bronchitas) ir/ar karščiavimas,

• DPD stoka. Jeigu Jums yra nustatyta DPD stoka, ūminio anksti prasidedančio toksinio poveikio

ar sunkių, gyvybei pavojingų ar mirtinų nepageidaujamų reakcijų į XELODA (tokių kaip

stomatitas, gleivinės uždegimas, viduriavimas, neutropenija ar toksinis poveikis nervų sistemai)

pavojus yra didesnis.

Jeigu šie šalutiniai reiškiniai pastebimi anksti, nebevartojant vaisto jie paprastai išnyksta per 2-3 paras.

Tačiau jei šie šalutiniai reiškiniai juntami ir toliau, nedelsdami kreipkitės į gydytoją. Gydytojas gali

Jums nurodyti vėl vartoti vaistą mažesnėmis dozėmis.

Dėl rankų ir pėdų odos reakcijos galite netekti pirštų atspaudų, o tai gali turėti įtakos jūsų tapatybės

pagal pirštų atspaudus patvirtinimui.

Be anksčiau nurodytų šalutinių reiškinių vartojant vien tik Xeloda preparato, labai dažnas šalutinis

poveikis, kuris gali atsirasti daugiau negu 1 žmogui iš 10, yra:

• pilvo skausmas,

• bėrimas, odos sausėjimas ar niežulys,

• nuovargis,

• apetito netekimas (anoreksija).

Šis šalutinis poveikis gali pasunkėti; dėl to svarbu, kad tik pajutę atsiradusį šalutinį poveikį, visada

nedelsdami kreiptumėtės į savo gydytoją. Jūsų gydytojas gali nurodyti Jums sumažinti dozę ir (arba)

laikinai Xeloda nebevartoti. Tai padės sumažinti tikimybę, kad šalutinis poveikis bus juntamas toliau

ar pasunkės.

Kitas šalutinis poveikis yra toks:

Dažnas šalutinis poveikis (gali pasireikšti ne daugiau kaip 1 pacientui iš 10) yra:

• sumažėjęs baltųjų ar raudonųjų kraujo ląstelių skaičius (nustatomas atlikus kraujo tyrimus),

• skysčių netekimas (dehidracija), sumažėjęs kūno svoris,

• nemiga, depresija,

• galvos skausmas, mieguistumas, galvos svaigimas, sutrikęs odos jautrumas (tirpimo ar

dilgčiojimo pojūtis), pakitęs skonio pojūtis,

• akių sudirginimas, sustiprėjęs ašarojimas, akių paraudimas (konjunktyvitas),

• venų uždegimas (tromboflebitas),

45

• dusulys, kraujavimas iš nosies, kosulys, sloga,

• pūslelinė ar kitokia herpes viruso sukelta infekcija,

• plaučių arba kvėpavimo takų infekcija (pvz., plaučių uždegimas ar bronchitas),

• kraujavimas iš žarnyno, vidurių užkietėjimas, viršutinės pilvo dalies skausmas, nevirškinimo

pojūtis, pilvo pūtimas, burnos sausmė,

• odos bėrimas, plaukų slinkimas (alopecija), odos paraudimas, odos sausmė, niežulys, pakitusi

odos spalva, odos lupimasis, odos uždegimas, nagų pakitimai,

• sąnarių, galūnių, krūtinės ląstos arba nugaros skausmas,

• karščiavimas, galūnių patinimas, negalavimas,

• sutrikusi kepenų veikla (nustatoma atlikus kraujo tyrimus) ir padidėjusi bilirubino (kurį išskiria

kepenys) koncentracija kraujyje.

Nedažnas šalutinis poveikis (gali pasireikšti ne daugiau kaip 1 pacientui iš 100) yra:

• kraujo infekcija, šlapimo takų infekcija, odos infekcija, nosies ir gerklės infekcija, grybelių

sukelta infekcija (įskaitant pasireiškiančią burnos ertmėje), gripas, gastroenteritas, dantų

abscesas,

• gumbai po oda (lipoma),

• sumažėjęs kraujo ląstelių (įskaitant trombocitus) skaičius, suskystėjęs kraujas (nustatoma atlikus

tyrimus),

• alergija,

• diabetas, sumažėjęs kalio kiekis kraujyje, prasta mityba, padidėjęs trigliceridų kiekis kraujyje,

• sumišimo būklė, panikos priepuolis, prislėgta nuotaika, susilpnėjęs lytinis potraukis,

• sutrikusi kalba, sutrikusi atmintis, sutrikusi judesių koordinacija, pusiausvyros sutrikimas,

alpimas, nervo pažeidimas (neuropatija) ir sutrikęs jutimas,

• neryškus ar susidvejinęs vaizdas,

• svaigulys, ausies skausmas,

• nereguliarus ir dažnas širdies ritmas (aritmija), krūtinės ląstos skausmas ir širdies priepuolis

(infarktas),

• kraujo krešulių susidarymas giliosiose venose, padidėjęs ar sumažėjęs kraujospūdis, karščio

pylimas, galūnių šalimas, purpurinės spalvos odos dėmės,

• kraujo krešulių susidarymas plaučių venose (plaučių embolija), plaučio subliūškimas,

atkosėjimas krauju, astma, dusulys fizinio krūvio metu,

• žarnų nepraeinamumas, skysčio susikaupimas pilvo ertmėje, plonosios arba storosios žarnos,

skrandžio ar stemplės uždegimas, apatinės pilvo dalies skausmas, diskomforto pojūtis pilve,

rėmuo (maisto patekimas iš skrandžio atgal į stemplę – refliuksas), tuštinimasis krauju,

• gelta (odos ir akių pageltimas),

• odos opų ir pūslių susidarymas, odos reakcija į saulės šviesą, delnų paraudimas, veido patinimas

ar skausmas,

• sąnarių patinimas ar sustingimas, kaulų skausmas, raumenų silpnumas ar sustingimas,

• skysčio susikaupimas inkstuose, padažnėjęs šlapinimasis naktį, šlapimo nelaikymas,

šlapinimasis krauju, padidėjęs kreatinino kiekis kraujyje (sutrikusios inkstų veiklos požymis),

• neįprastas kraujavimas iš makšties,

• patinimas (edema), šiurpulys ir stingulys.

Kai kurie iš šių šalutinio poveikio atvejų pasireiškia dažniau, kai kapecitabino vartojama kartu su

kitais vaistais vėžiui gydyti. Tokiais atvejais gali pasireikšti toliau išvardytas kitoks šalutinis poveikis:

Dažnas šalutinis poveikis (gali pasireikšti ne daugiau kaip 1 pacientui iš 10) yra:

• sumažėjęs natrio, magnio arba kalcio kiekis kraujyje, padidėjęs cukraus kiekis kraujyje,

• nervo skausmas,

• spengimas ar zvimbimas ausyse, apkurtimas,

• venų uždegimas,

• žagsėjimas, pakitęs balsas,

• skausmas arba pakitęs (sutrikęs) jutimas burnos ertmėje, žandikaulio skausmas,

• prakaitavimas, prakaitavimas naktimis,

• raumenų spazmas,

46

• apsunkintas šlapinimasis, šlapime nustatomas kraujas ar baltymas,

• injekcijos vietos reakcija arba mėlynės susidarymas (sukelia kartu į veną leidžiamas vaistas).

Retas šalutinis poveikis (gali pasireikšti ne daugiau kaip 1 pacientui iš 1 000) yra:

• ašarų latako susiaurėjimas ar užakimas (ašarų latako stenozė),

• kepenų nepakankamumas,

• dėl uždegimo pasireiškiantis tulžies sekrecijos sutrikimas ar tulžies nenutekėjimas (cholestazinis

hepatitas),

• specifiniai elektrokardiogramos pokyčiai (pailgėjęs QT intervalas),

• tam tikro tipo širdies ritmo sutrikimas (įskaitant skilvelių virpėjimą, torsade de pointes ir

bradikardija),

• akies uždegimas, sukeliantis akies skausmą ir galimai regėjimo sutrikimų,

• dėl imuninės sistemos ligos išsivystęs odos uždegimas, pasireiškiantis raudonomis žvyneliais

padengtomis dėmėmis.

Labai retas šalutinis poveikis (gali pasireikšti ne daugiau kaip 1 pacientui iš 10 000) yra:

• sunki odos reakcija, tokia kaip odos išbėrimas, išopėjimas ar pūslių susidarymas, kuris gali būti

susijęs su opomis burnoje, nosyje, genitalijose, kojose ir akyse (raudonos ir patinusios akys).

Pranešimas apie šalutinį poveikį

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui,

vaistininkui arba slaugytojai. Apie šalutinį poveikį taip pat galite pranešti tiesiogiai naudodamiesi

V priede nurodyta nacionaline pranešimo sistema. Pranešdami apie šalutinį poveikį galite mums padėti

gauti daugiau informacijos apie šio vaisto saugumą.

5. Kaip laikyti Xeloda

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 30 °C temperatūroje.

Ant dėžutės ir etiketės po „Tinka iki“ arba „EXP“ nurodytam tinkamumo laikui pasibaigus, šio vaisto

vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba kartu su buitinėmis atliekomis. Kaip išmesti nereikalingus

vaistus, klauskite vaistininko. Šios priemonės padės apsaugoti aplinką.

6. Pakuotės turinys ir kita informacija

Xeloda sudėtis

• Veiklioji medžiaga yra kapecitabinas.

• Xeloda 150 mg plėvele dengtos tabletės

Kiekvienoje tabletėje yra 150 mg kapecitabino.

• Xeloda 500 mg plėvele dengtos tabletės

Kiekvienoje tabletėje yra 500 mg kapecitabino.

• Pagalbinės medžiagos yra:

• Tablečių branduolio: bevandenė laktozė, kroskarmeliozės natris, hipromeliozė (3mPa.s),

mikrokristalinė celiuliozė, magnio stearatas.

• Tabletės plėvelės: hipromeliozė (3mPa.s), titano dioksidas (E171), geltonasis ir raudonasis

geležies oksidas (E172) ir talkas.

47

Xeloda išvaizda ir kiekis pakuotėje

Xeloda 150 mg plėvele dengtos tabletės

Šviesiai rausvai oranžinės spalvos, abipus išgaubta, pailga, plėvele dengta tabletė, kurios vienoje

pusėje yra žyma “150” ir kitoje pusėje - “Xeloda”.

Kiekvienoje pakuotėje yra 60 plėvele dengtų tablečių (6 lizdinės plokštelės po 10 tablečių).

Xeloda 500 mg plėvele dengtos tabletės

Rausvai oranžinės spalvos, abipus išgaubta, pailga, plėvele dengta tabletė, kurios vienoje pusėje yra

žyma “500” ir kitoje pusėje - “Xeloda”.

Kiekvienoje pakuotėje yra 120 plėvele dengtų tablečių (12 lizdinių plokštelių po 10 tablečių).

Registruotojas

Roche Registration GmbH

Emil-Barell-Strasse 1

79639 Grenzach-Wyhlen

Vokietija

Gamintojas

Roche Pharma AG

Emil-Barell-Str. 1

D-79639 Grenzach-Wyhlen

Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

België/Belgique/Belgien

N.V. Roche S.A.

Tél/Tel: +32 (0) 2 525 82 11

Lietuva

UAB “Roche Lietuva”

Tel: +370 5 2546799

България

Рош България ЕООД

Тел: +359 2 818 44 44

Luxembourg/Luxemburg

(Voir/siehe Belgique/Belgien)

Česká republika

Roche s. r. o.

Tel: +420 - 2 20382111

Magyarország

Roche (Magyarország) Kft.

Tel: +36 - 23 446 800

Danmark

Roche a/s

Tlf: +45 - 36 39 99 99

Malta

(See United Kingdom)

Deutschland

Roche Pharma AG

Tel: +49 (0) 7624 140

Nederland

Roche Nederland B.V.

Tel: +31 (0) 348 438050

Eesti

Roche Eesti OÜ

Tel: + 372 - 6 177 380

Norge

Roche Norge AS

Tlf: +47 - 22 78 90 00

Ελλάδα

Roche (Hellas) A.E.

Τηλ: +30 210 61 66 100

Österreich

Roche Austria GmbH

Tel: +43 (0) 1 27739

48

España

Roche Farma S.A.

Tel: +34 - 91 324 81 00

Polska

Roche Polska Sp.z o.o.

Tel: +48 - 22 345 18 88

France

Roche

Tél: +33 (0)1 47 61 40 00

Portugal

Roche Farmacêutica Química, Lda

Tel: +351 - 21 425 70 00

Hrvatska

Roche d.o.o.

Tel: + 385 1 47 22 333

România

Roche România S.R.L.

Tel: +40 21 206 47 01

Ireland

Roche Products (Ireland) Ltd.

Tel: +353 (0) 1 469 0700

Slovenija

Roche farmacevtska družba d.o.o.

Tel: +386 - 1 360 26 00

Ísland

Roche a/s

c/o Icepharma hf

Sími: +354 540 8000

Slovenská republika

Roche Slovensko, s.r.o.

Tel: +421 - 2 52638201

Italia

Roche S.p.A.

Tel: +39 - 039 2471

Suomi/Finland

Roche Oy

Puh/Tel: +358 (0) 10 554 500

Kύπρος

Γ.Α.Σταμάτης & Σια Λτδ.

Τηλ: +357 - 22 76 62 76

Sverige

Roche AB

Tel: +46 (0) 8 726 1200

Latvija

Roche Latvija SIA

Tel: +371 - 6 7039831

United Kingdom

Roche Products Ltd.

Tel: +44 (0) 1707 366000

Šis pakuotės lapelis paskutinį kartą peržiūrėtas (MMMM-mm).

Kiti informacijos šaltiniai

Išsami informacija apie šį vaistą pateikiama Europos vaistų agentūros tinklapyje

http://www.emea.europa.eu.